CELEX: 32006D0502
Language: el
Date: 2006-05-11 00:00:00
Title: 2006/502/ΕΚ: Απόφαση της Επιτροπής, της  11ης Μαΐου 2006 , που απαιτεί από τα κράτη μέλη, αφενός, να λάβουν μέτρα ώστε να εξασφαλίσουν ότι θα διατίθενται στην αγορά μόνο αναπτήρες ασφαλείς για τα παιδιά και, αφετέρου, να απαγορεύσουν τη διάθεση φαντεζί αναπτήρων στην αγορά  [κοινοποιηθείσα υπό τον αριθμό Ε(2006) 1887 και τον αριθμό Ε(2006) 1887 COR] (Το παρόν κείμενο ακυρώνει και αντικαθιστά το κείμενο της απόφασης που δημοσιεύθηκε στην  Επίσημη Εφημερίδα L 197 της 19ης Ιουλίου 2006, σ. 9 )   (Κείμενο που παρουσιάζει ενδιαφέρον για τον ΕΟΧ)

20.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/41
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 11ης Μαΐου 2006
   που απαιτεί από τα κράτη μέλη, αφενός, να λάβουν μέτρα ώστε να εξασφαλίσουν ότι θα διατίθενται στην αγορά μόνο αναπτήρες ασφαλείς για τα παιδιά και, αφετέρου, να απαγορεύσουν τη διάθεση φαντεζί αναπτήρων στην αγορά
   [κοινοποιηθείσα υπό τον αριθμό Ε(2006) 1887 και τον αριθμό Ε(2006) 1887 COR]
   (Κείμενο που παρουσιάζει ενδιαφέρον για τον ΕΟΧ)
   (Το παρόν κείμενο ακυρώνει και αντικαθιστά το κείμενο της απόφασης που δημοσιεύθηκε στην Επίσημη Εφημερίδα L 197 της 19ης Ιουλίου 2006, σ. 9)
   (2006/502/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 13,
   Εκτιμώντας τα ακόλουθα:
   
               (1)
            
            
               Δυνάμει της οδηγίας 2001/95/ΕΚ, οι κατασκευαστές είναι υποχρεωμένοι να διαθέτουν στην αγορά μόνο ασφαλή προϊόντα.
            
         
               (2)
            
            
               Σύμφωνα με το άρθρο 13 της οδηγίας 2001/95/ΕΚ, εάν η Επιτροπή πληροφορηθεί ότι ορισμένα προϊόντα συνιστούν σοβαρό κίνδυνο για την υγεία και την ασφάλεια των καταναλωτών δύναται, βάσει ορισμένων προϋποθέσεων, να λάβει απόφαση που να απαιτεί από τα κράτη μέλη τη λήψη προσωρινών μέτρων με σκοπό ιδίως τον περιορισμό της διάθεσης των εν λόγω προϊόντων στην αγορά ή την υπαγωγή της διάθεσης αυτής σε συγκεκριμένους όρους, την απαγόρευση της εμπορίας των προϊόντων αυτών και τη θέσπιση των συνοδευτικών μέτρων που απαιτούνται για τη διασφάλιση της συμμόρφωσης της απαγόρευσης προς αυτά τα μέτρα, ή την απαίτηση απόσυρσης ή ανάκλησής τους από την αγορά.
            
         
               (3)
            
            
               Η εν λόγω απόφαση βασίζεται στο γεγονός ότι τα κράτη μέλη διαφέρουν σημαντικά ως προς την προσέγγιση που ακολουθούν ή πρόκειται να ακολουθήσουν για να αντιμετωπίσουν το σχετικό κίνδυνο. Επιπροσθέτως, βασίζεται στο γεγονός ότι, λόγω της φύσης του ζητήματος της ασφάλειας, ο κίνδυνος δεν είναι δυνατόν να αντιμετωπιστεί με τρόπο ανάλογο του επείγοντος χαρακτήρα της κατάστασης στο πλαίσιο άλλων διαδικασιών προβλεπόμενων από την ειδική κοινοτική νομοθεσία που ισχύει για τα συγκεκριμένα προϊόντα. Τέλος, η απόφαση βασίζεται στο ότι ο κίνδυνος είναι δυνατόν να εξαλειφθεί αποτελεσματικά μόνο με τη λήψη κατάλληλων μέτρων που μπορούν να εφαρμοστούν σε κοινοτικό επίπεδο, προκειμένου να εξασφαλιστεί ο συνεκτικός και υψηλός βαθμός προστασίας της υγείας και της ασφάλειας των καταναλωτών και η ομαλή λειτουργία της εσωτερικής αγοράς.
            
         
               (4)
            
            
               Οι αναπτήρες είναι από τη φύση τους επικίνδυνα προϊόντα, καθώς παράγουν φλόγα ή θερμότητα και περιέχουν εύφλεκτο καύσιμο. Συνιστούν σοβαρό κίνδυνο όταν χρησιμοποιούνται με ανορθόδοξο τρόπο από παιδιά, γεγονός που μπορεί να προκαλέσει πυρκαγιές, τραυματισμούς ή ακόμη και θανάτους. Δεδομένου ότι οι αναπτήρες είναι από τη φύση τους επικίνδυνα προϊόντα και λαμβάνοντας υπόψη την πολύ μεγάλη ποσότητά τους που διατίθεται στην αγορά και τις προβλεπόμενες συνθήκες χρήσης τους, η σοβαρότητα του κινδύνου που εγκυμονούν οι αναπτήρες για την ασφάλεια των παιδιών πρέπει να εξετάζεται σε σχέση με την πιθανή χρήση τους από παιδιά στο πλαίσιο παιχνιδιού τους.
            
         
               (5)
            
            
               Οι σοβαροί κίνδυνοι που εγκυμονούν οι αναπτήρες επιβεβαιώνονται από τα διαθέσιμα στοιχεία και πληροφορίες σχετικά με τις πυρκαγιές στην ΕΕ στις οποίες εμπλέκονταν παιδιά που έπαιζαν με αναπτήρες. Σύμφωνα με έκθεση που δημοσίευσε το βρετανικό Υπουργείο Εμπορίου και Βιομηχανίας το Φεβρουάριο του 1997 με τίτλο «Ευρωπαϊκή έρευνα — ατυχήματα που προκλήθηκαν από παιδιά ηλικίας κάτω των 5 ετών που έπαιζαν με αναπτήρες και σπίρτα», υπολογίζεται ότι κατά το εν λόγω έτος προκλήθηκαν στην ΕΕ συνολικά περίπου 1 220 πυρκαγιές, 260 τραυματισμοί και 20 θάνατοι. Πιο πρόσφατα στοιχεία επιβεβαιώνουν ότι μεγάλος αριθμός σοβαρών ατυχημάτων, συμπεριλαμβανομένων και θανατηφόρων, στην ΕΕ εξακολουθεί να οφείλεται σε παιδιά που παίζουν με αναπτήρες οι οποίοι δεν είναι ασφαλείς για αυτά.
            
         
               (6)
            
            
               Στην Αυστραλία, τον Καναδά, τη Νέα Ζηλανδία και τις Ηνωμένες Πολιτείες της Αμερικής (ΗΠΑ) ισχύει νομοθεσία που θεσπίζει απαιτήσεις ασφαλείας για τα παιδιά όσον αφορά τους αναπτήρες, οι οποίες είναι ισοδύναμες με εκείνες που ορίζονται στην παρούσα απόφαση. Πριν από την κατάρτιση της νομοθεσίας είχε διεξαχθεί έρευνα στις ΗΠΑ. Το 1993 η αμερικανική επιτροπή για την ασφάλεια των καταναλωτικών προϊόντων υπέβαλε πρόταση με σκοπό την έκδοση κανονισμού για τους αναπτήρες. Στην πρόταση αυτή υπολογιζόταν ότι, ετησίως, οι αναπτήρες που χρησιμοποιούνταν από παιδιά ευθύνονταν για περισσότερες από 5 000 πυρκαγιές, 1 150 τραυματισμούς και 170 θανάτους στις ΗΠΑ.
            
         
               (7)
            
            
               Η απαίτηση των ΗΠΑ σχετικά με την ασφάλεια για τα παιδιά επιβλήθηκε το 1994. Σύμφωνα με αμερικανική μελέτη που πραγματοποιήθηκε το 2002 σχετικά με την αποτελεσματικότητα του μέτρου, οι πυρκαγιές, οι τραυματισμοί και οι θάνατοι μειώθηκαν κατά 60 %.
            
         
               (8)
            
            
               Κατόπιν διαβούλευσης των κρατών μελών στο πλαίσιο της επιτροπής του άρθρου 15 της οδηγίας 2001/95/ΕΚ, διαπιστώθηκε ότι τα κράτη μέλη ακολουθούν πολύ διαφορετικές προσεγγίσεις για να αντιμετωπίσουν τον κίνδυνο που συνιστούν οι μη ασφαλείς για τα παιδιά αναπτήρες.
            
         
               (9)
            
            
               Ισχύουν δύο τεχνικά πρότυπα για την ασφάλεια των αναπτήρων: αφενός, το ευρωπαϊκό και διεθνές πρότυπο EN ISO 9994:2002 «Αναπτήρες — Προδιαγραφές ασφαλείας», το οποίο ορίζει προδιαγραφές για την ποιότητα, την αξιοπιστία και την ασφάλεια των αναπτήρων σε συνδυασμό με κατάλληλες διαδικασίες δοκιμής της κατασκευής, αλλά δεν περιλαμβάνει προδιαγραφές ασφάλειας για τα παιδιά και, αφετέρου, το ευρωπαϊκό πρότυπο EN 13869:2002 «Αναπτήρες — Αναπτήρες ασφαλείς για παιδιά — Απαιτήσεις ασφάλειας και μέθοδοι δοκιμής», το οποίο ορίζει προδιαγραφές ασφάλειας για τα παιδιά.
            
         
               (10)
            
            
               Τα στοιχεία αναφοράς του προτύπου EN ISO 9994:2002 δημοσιεύθηκαν από την Επιτροπή στην Επίσημη Εφημερίδα της Ευρωπαϊκής Ένωσης
                   (2) σύμφωνα με τη διαδικασία του άρθρου 4 της οδηγίας 2001/95/ΕΚ, παρέχοντας τεκμήριο συμμόρφωσης προς τη γενική επιταγή ασφάλειας των προϊόντων που περιλαμβάνεται στην οδηγία 2001/95/ΕΚ όσον αφορά τους κινδύνους που καλύπτονται από το εν λόγω πρότυπο. Για να αντιμετωπιστεί το ζήτημα της ασφάλειας για τα παιδιά, ορισμένα κράτη μέλη θεώρησαν ότι η Επιτροπή θα πρέπει να δημοσιεύσει στην Επίσημη Εφημερίδα και τα στοιχεία αναφοράς του προτύπου EN 13869:2002. Ωστόσο, άλλα κράτη μέλη έκριναν ότι το πρότυπο EN 13869:2002 θα πρέπει πρώτα να επανεξεταστεί εκ βάθρων.
            
         
               (11)
            
            
               Ελλείψει κοινοτικών μέτρων σχετικά με αναπτήρες ασφαλείς για τα παιδιά και με την απαγόρευση των φαντεζί αναπτήρων, ορισμένα κράτη μέλη μπορούν να εφαρμόσουν διαφορετικά εθνικά μέτρα. Η εφαρμογή τέτοιων μέτρων θα συνεπάγεται αναπόφευκτα άνισο επίπεδο προστασίας και ενδοκοινοτικούς φραγμούς στην εμπορία αναπτήρων.
            
         
               (12)
            
            
               Δεν ισχύει ειδική κοινοτική νομοθεσία για τους αναπτήρες. Δεδομένης της φύσης του ζητήματος της ασφάλειας, ο κίνδυνος δεν μπορεί να αντιμετωπιστεί αποτελεσματικά στο πλαίσιο άλλων διαδικασιών προβλεπόμενων από ειδικές διατάξεις της κοινοτικής νομοθεσίας και με τρόπο ανάλογο του επείγοντος χαρακτήρα της κατάστασης. Για το λόγο αυτό, κρίνεται απαραίτητη η έκδοση απόφασης σύμφωνα με το άρθρο 13 της οδηγίας 2001/95/ΕΚ.
            
         
               (13)
            
            
               Λόγω του σοβαρού κινδύνου που εγκυμονούν οι αναπτήρες και προκειμένου να εξασφαλιστεί ενιαίο υψηλό επίπεδο προστασίας της υγείας και της ασφάλειας των καταναλωτών σε όλη την ΕΕ, καθώς και να αποφευχθεί η δημιουργία εμποδίων στις εμπορικές συναλλαγές, θα πρέπει να εκδοθεί προσωρινή απόφαση σύμφωνα με το άρθρο 13 της οδηγίας 2001/95/ΕΚ. Η απόφαση αυτή θα πρέπει τάχιστα να ορίζει ότι θα διατίθενται στην αγορά μόνο οι αναπτήρες που θα έχουν μηχανισμό ασφαλείας για τα παιδιά. Με την εν λόγω απόφαση αναμένεται ότι θα αποφευχθούν περαιτέρω ζημιές και θάνατοι, εν αναμονή μόνιμης λύσης που θα είναι προϊόν διεθνούς συναίνεσης.
            
         
               (14)
            
            
               Η απαίτηση ασφάλειας για τα παιδιά που ορίζεται στην παρούσα απόφαση θα πρέπει να καλύπτει τους αναπτήρες μιας χρήσης, γιατί αυτοί μπορούν, σε ιδιαίτερα υψηλό βαθμό, να χρησιμοποιηθούν με ανορθόδοξο τρόπο από παιδιά. Σύμφωνα με αμερικανική μελέτη του 1987 («Harwood’s study»), το 96 % κατά μέσο όρο των ατυχημάτων που προκλήθηκαν από παιδιά που έπαιζαν με αναπτήρες οφειλόταν σε αναπτήρες μιας χρήσης. Πολύ λίγα ατυχήματα είχαν προκληθεί από αναπτήρες που δεν ήταν μιας χρήσης, δηλαδή από τους λεγόμενους αναπτήρες πολυτελείας και ημιπολυτελείας. Οι αναπτήρες αυτοί σχεδιάζονται, κατασκευάζονται και διατίθενται στην αγορά κατά τρόπο που εξασφαλίζει συνεχή αναμενόμενη ασφαλή χρήση για μεγάλο χρονικό διάστημα και καλύπτονται με γραπτή εγγύηση που δίνει δικαίωμα στη χρήση των υπηρεσιών μετά την πώληση όσον αφορά την αντικατάσταση ή την επιδιόρθωση των εξαρτημάτων τους κατά τη διάρκεια ζωής τους. Οι εν λόγω αναπτήρες χαρακτηρίζονται από περίτεχνο σχεδιασμό, για τον οποίο χρησιμοποιούνται ακριβά υλικά και έχουν πολυτελή εμφάνιση. Επιπλέον, έχουν ελάχιστες πιθανότητες να υποκατασταθούν από άλλους αναπτήρες και διατίθενται σε καταστήματα σύμφωνα με το κύρος και την πολυτέλεια που συνεπάγεται η μάρκα τους. Αυτά τα στοιχεία επιβεβαιώνονται από το γεγονός ότι υπάρχει η τάση να δίνεται μεγαλύτερη προσοχή σε αναπτήρες μεγαλύτερης αξίας που προορίζονται να χρησιμοποιηθούν για μεγάλο χρονικό διάστημα.
            
         
               (15)
            
            
               Όλοι οι αναπτήρες που μοιάζουν, κατά οποιονδήποτε τρόπο, με άλλα αντικείμενα τα οποία αναγνωρίζονται ευρέως ως ελκυστικά για τα παιδιά ή προορίζονται για χρήση από αυτά πρέπει να απαγορεύονται. Αυτό περιλαμβάνει τους εξής αναπτήρες, χωρίς να περιορίζεται σε αυτούς: αναπτήρες των οποίων το σχήμα μοιάζει με χαρακτήρες κινουμένων σχεδίων, παιχνίδια, όπλα, ρολόγια, τηλέφωνα, μουσικά όργανα, οχήματα, το ανθρώπινο σώμα ή μέρη αυτού, ζώα, τρόφιμα ή ποτά, ή αναπτήρες που παίζουν μουσική ή αναβοσβήνουν ή έχουν κινούμενα αντικείμενα ή άλλα διασκεδαστικά στοιχεία. Οι αναπτήρες αυτοί ονομάζονται συνήθως «φαντεζί αναπτήρες» και θέτουν σημαντικό κίνδυνο ανορθόδοξης χρήσης τους από παιδιά.
            
         
               (16)
            
            
               Για την ευχερέστερη εφαρμογή εκ μέρους των κατασκευαστών της απαίτησης ασφάλειας για τα παιδιά όσον αφορά τους αναπτήρες, κρίνεται σκόπιμη η μνεία των σχετικών προδιαγραφών του ευρωπαϊκού προτύπου EN 13869:2002, ώστε οι αναπτήρες που πληρούν τις αντίστοιχες προδιαγραφές των εθνικών προτύπων που μεταφέρουν το εν λόγω ευρωπαϊκό πρότυπο να τεκμαίρεται ότι ικανοποιούν την απαίτηση ασφάλειας για τα παιδιά που θεσπίζει η παρούσα απόφαση. Για τον ίδιο σκοπό, και οι αναπτήρες που πληρούν τους οικείους κανόνες χωρών εκτός ΕΕ, όπου ισχύουν απαιτήσεις ασφάλειας για τα παιδιά ισοδύναμες με εκείνες που θεσπίζονται με την παρούσα απόφαση, θα τεκμαίρεται ότι ικανοποιούν την απαίτηση ασφάλειας για τα παιδιά που θεσπίζει η παρούσα απόφαση.
            
         
               (17)
            
            
               Η συνεπής και αποτελεσματική επιβολή της απαίτησης ασφάλειας για τα παιδιά, η οποία θεσπίζεται με την παρούσα απόφαση, απαιτεί από τον κατασκευαστή να υποβάλει προς τις αρμόδιες αρχές, κατόπιν αιτήματός τους, εκθέσεις σχετικά με τις δοκιμές της ασφάλειας για τα παιδιά, οι οποίες καταρτίζονται από φορείς δοκιμής διαπιστευμένους από τους φορείς διαπίστευσης που είναι μέλη διεθνών οργανισμών διαπίστευσης ή αναγνωρισμένους με άλλο τρόπο από τις αρχές προς το σκοπό αυτό ή από φορείς δοκιμής αναγνωρισμένους για τη διενέργεια αυτού του είδους δοκιμών από τις αρχές των χωρών στις οποίες ισχύουν ισοδύναμες απαιτήσεις ασφαλείας με εκείνες που θεσπίζονται στην παρούσα απόφαση. Οι κατασκευαστές αναπτήρων πρέπει να παρέχουν αμέσως στις αρμόδιες αρχές που ορίζονται στο άρθρο 6 της οδηγίας 2001/95/ΕΚ, κατόπιν σχετικού αιτήματος, όλα τα απαιτούμενα έγγραφα. Εάν ο κατασκευαστής δεν είναι σε θέση να προσκομίσει αυτά τα έγγραφα εντός της ορισθείσας από την αρμόδια αρχή προθεσμίας, οι αναπτήρες αποσύρονται από την αγορά.
            
         
               (18)
            
            
               Σύμφωνα με το άρθρο 5 παράγραφος 2 της οδηγίας 2001/95/ΕΚ, οι διανομείς θα πρέπει να εξασφαλίζουν τη συμμόρφωση των αναπτήρων που προμηθεύουν με την απαίτηση ασφάλειας για τα παιδιά, η οποία θεσπίζεται με την παρούσα απόφαση. Ειδικότερα, πρέπει να συνεργάζονται με τις αρμόδιες αρχές, προσκομίζοντάς τους, κατόπιν σχετικού αιτήματος, το υλικό τεκμηρίωσης που απαιτείται για τον εντοπισμό της προέλευσης των αναπτήρων.
            
         
               (19)
            
            
               Για την εφαρμογή των μέτρων που θεσπίζονται με την παρούσα απόφαση θα πρέπει να παρέχονται στους κατασκευαστές οι συντομότερες δυνατές μεταβατικές περίοδοι, οι οποίες θα ανταποκρίνονται στην ανάγκη αποφυγής περαιτέρω ατυχημάτων, ενώ θα συνυπολογίζουν τους τεχνικούς περιορισμούς και θα εξασφαλίζουν την αναλογικότητα. Απαιτούνται επίσης μεταβατικές περίοδοι και για τα κράτη μέλη προκειμένου να εξασφαλιστεί ότι τα μέτρα θα εφαρμόζονται αποτελεσματικά, δεδομένου του μεγάλου όγκου αναπτήρων που διατίθεται ετησίως στην αγορά της ΕΕ, καθώς και των πολλαπλών διαύλων διανομής που χρησιμοποιούνται για αυτή την εμπορία. Ως εκ τούτου, η υποχρέωση που υπέχουν οι κατασκευαστές να διαθέτουν στην αγορά μόνο αναπτήρες ασφαλείς για τα παιδιά θα πρέπει να ισχύει δέκα μήνες από την ημερομηνία κοινοποίησης της παρούσας απόφασης· η υποχρέωση για την παροχή στους καταναλωτές μόνο αναπτήρων ασφαλών για τα παιδιά θα πρέπει να ισχύει ένα έτος μετά την έναρξη ισχύος της απαγόρευσης της διάθεσης τέτοιων αναπτήρων στην αγορά. Για το λόγο αυτό, η δεύτερη υποχρέωση θα θεσπιστεί κατά την αναθεώρηση της παρούσας απόφασης, δηλαδή ένα έτος μετά την έκδοσή της.
            
         
               (20)
            
            
               Το άρθρο 13 παράγραφος 3 της οδηγίας 2001/95/ΕΚ απαγορεύει την εξαγωγή από την Κοινότητα επικίνδυνων προϊόντων για τα οποία έχει ληφθεί απόφαση. Ωστόσο, λαμβάνοντας υπόψη τη διάρθρωση της αγοράς αναπτήρων όσον αφορά τον αριθμό των κατασκευαστών παγκοσμίως, τον όγκο των εξαγωγών και των εισαγωγών, καθώς και την παγκοσμιοποίηση των αγορών, η απαγόρευση των εξαγωγών δεν θα βελτίωνε την ασφάλεια των καταναλωτών που είναι εγκατεστημένοι σε τρίτες χώρες, οι οποίες δεν εφαρμόζουν απαιτήσεις ασφάλειας για τα παιδιά, εφόσον οι εξαγωγές από την ΕΕ θα αντικαθίσταντο από αναπτήρες που δεν θα ήταν ασφαλείς για τα παιδιά από χώρες εκτός ΕΕ. Για το λόγο αυτό, η εφαρμογή του άρθρου 13 παράγραφος 3 θα πρέπει να αναβληθεί έως ότου εκδοθεί διεθνές πρότυπο σχετικά με την ασφάλεια για τα παιδιά. Τούτο ισχύει με την επιφύλαξη την εφαρμογής μέτρων σε τρίτες χώρες όπου ισχύουν απαιτήσεις ασφάλειας για τα παιδιά.
            
         
               (21)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συγκροτήθηκε δυνάμει του άρθρου 15 της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της παρούσας απόφασης:
   
               1)
            
            
               ως «αναπτήρας» νοείται η χειροκίνητη συσκευή παραγωγής φλόγας που καταναλώνει καύσιμο, η οποία χρησιμοποιείται, κατά κανόνα, για την ηθελημένη ανάφλεξη ιδίως τσιγάρου, πούρου και πίπας και η οποία προβλέπεται ότι μπορεί να χρησιμοποιηθεί για την ανάφλεξη υλικών όπως χαρτί, φιτίλια, κεριά και φανάρια, οι οποίοι είναι κατασκευασμένοι με εσωτερικό σύστημα παροχής καυσίμου, είτε προορίζονται να επαναγεμιστούν είτε όχι.
               Με την επιφύλαξη της απαγόρευσης της διάθεσης φαντεζί αναπτήρων στην αγορά, όπως θεσπίζεται στο άρθρο 2 παράγραφος 2 της παρούσας απόφασης, ο ορισμός αυτός δεν ισχύει για τους επαναγεμιζόμενους αναπτήρες για τους οποίους οι κατασκευαστές παρέχουν, κατόπιν σχετικού αιτήματος, στις αρμόδιες αρχές τα απαραίτητα έγγραφα που πιστοποιούν ότι οι αναπτήρες σχεδιάζονται, κατασκευάζονται και διατίθενται στην αγορά κατά τρόπο που εξασφαλίζει συνεχή αναμενόμενη ασφαλή χρήση για τουλάχιστον πενταετή διάρκεια ζωής, εφόσον επιδιορθωθούν, αν χρειαστεί, και οι οποίοι πληρούν ιδίως όλες τις ακόλουθες απαιτήσεις:
               
                           —
                        
                        
                           συνοδεύονται με γραπτή εγγύηση από τον κατασκευαστή για τουλάχιστον δύο έτη για κάθε αναπτήρα, σύμφωνα με την οδηγία 1999/44/ΕΚ του Ευρωπαϊκού Κοινοβουλίου και του Συμβουλίου (3),
                        
                     
                           —
                        
                        
                           μπορούν να επιδιορθωθούν και να επαναγεμιστούν με ασφάλεια καθ’ όλη τη διάρκεια ζωής τους, και διαθέτουν, ιδίως, επιδιορθώσιμο μηχανισμό ανάφλεξης,
                        
                     
                           —
                        
                        
                           τα μέρη που δεν είναι αναλώσιμα αλλά είναι πιθανόν να φθαρούν ή να πάψουν να λειτουργούν σε συνθήκες συνεχούς χρήσης μετά την περίοδο εγγύησης, μπορούν να αντικατασταθούν ή να επιδιορθωθούν από εξουσιοδοτημένο ή ειδικευμένο κέντρο παροχής υπηρεσιών μετά την πώληση με έδρα στην Ευρωπαϊκή Ένωση·
                        
                     
         
               2)
            
            
               ως «φαντεζί αναπτήρας» νοείται οποιοσδήποτε αναπτήρας εμπίπτει στην προδιαγραφή 3.2 του ευρωπαϊκού προτύπου EN 13869:2002·
            
         
               3)
            
            
               ως «αναπτήρας ασφαλής για τα παιδιά» νοείται ο αναπτήρας που έχει σχεδιαστεί και κατασκευαστεί κατά τέτοιον τρόπο ώστε να μην μπορεί, υπό κανονικές ή εύλογα αναμενόμενες συνθήκες χρήσης, να χρησιμοποιηθεί από παιδιά ηλικίας κάτω των 51 μηνών λόγω, π.χ., της δύναμης που απαιτείται για το χειρισμό του, λόγω του σχεδιασμού του ή της προστασίας του μηχανισμού ανάφλεξής του ή λόγω της περιπλοκότητας ή του αριθμού των ενεργειών που απαιτεί η ανάφλεξή του.
               Λογίζονται ως ασφαλείς για τα παιδιά:
               
                           α)
                        
                        
                           οι αναπτήρες που συμμορφώνονται με τα εθνικά πρότυπα μεταφοράς του ευρωπαϊκού προτύπου EN 13869:2002, εφόσον πρόκειται για προδιαγραφές άλλες από εκείνες των παραγράφων 3.1, 3.4 και 5.2.3 του προτύπου·
                        
                     
                           β)
                        
                        
                           οι αναπτήρες που συμμορφώνονται με τους οικείους κανόνες των χωρών εκτός ΕΕ, στις οποίες ισχύουν απαιτήσεις για την ασφάλεια των παιδιών ισοδύναμες με εκείνες που θεσπίζονται με την παρούσα απόφαση·
                        
                     
         
               4)
            
            
               ως «μοντέλο αναπτήρα μιας χρήσης» νοούνται οι αναπτήρες από τον ίδιο κατασκευαστή, οι οποίοι δεν διαφέρουν στο σχεδιασμό ή σε άλλα χαρακτηριστικά κατά οποιονδήποτε τρόπο μπορεί να επηρεάσει την ασφάλεια των παιδιών·
            
         
               5)
            
            
               ως «δοκιμή ασφάλειας για τα παιδιά» νοείται η συστηματική δοκιμή της ασφάλειας για τα παιδιά που παρέχει το εκάστοτε μοντέλο αναπτήρα, επί δείγματος των υπό εξέταση αναπτήρων, ιδίως οι δοκιμές που διενεργούνται σύμφωνα με τα εθνικά πρότυπα για τη μεταφορά του ευρωπαϊκού προτύπου EN 13869:2002, εφόσον πρόκειται για προδιαγραφές άλλες από εκείνες που ορίζονται στις παραγράφους 3.1, 3.4, και 5.2.3 του προτύπου ή σύμφωνα με τις απαιτήσεις δοκιμής των συναφών διατάξεων χωρών εκτός ΕΕ, όπου ισχύουν απαιτήσεις ασφάλειας για τα παιδιά ισοδύναμες με εκείνες που θεσπίζονται με την παρούσα απόφαση·
            
         
               6)
            
            
               ως «κατασκευαστής» νοείται το πρόσωπο κατά την έννοια του άρθρου 2 στοιχείο ε) της οδηγίας 2001/95/ΕΚ·
            
         
               7)
            
            
               ως «διανομέας» νοείται το πρόσωπο κατά την έννοια του άρθρου 2 στοιχείο στ) της οδηγίας 2001/95/ΕΚ.
            
         Άρθρο 2
   1.   Τα κράτη μέλη εξασφαλίζουν ότι μόνο οι αναπτήρες που είναι ασφαλείς για τα παιδιά θα διατίθενται στην αγορά δέκα μήνες από την ημερομηνία κοινοποίησης της παρούσας απόφασης.
   2.   Από την ίδια ημερομηνία που αναφέρεται στην παραπάνω παράγραφο 1, τα κράτη μέλη απαγορεύουν τη διάθεση φαντεζί αναπτήρων στην αγορά.
   Άρθρο 3
   1.   Δέκα μήνες από την ημερομηνία κοινοποίησης της παρούσας απόφασης, τα κράτη μέλη απαιτούν από τους κατασκευαστές, ως προϋπόθεση για τη διάθεση των αναπτήρων στην αγορά, τα ακόλουθα:
   
               α)
            
            
               να τηρούν και να προσκομίζουν αμελλητί, κατόπιν αιτήματος, στις αρμόδιες αρχές που θεσπίζονται δυνάμει του άρθρου 6 της οδηγίας 2001/95/ΕΚ, έκθεση σχετικά με τη δοκιμή της ασφάλειας για τα παιδιά σε κάθε μοντέλο αναπτήρα με δείγματα των αναπτήρων του μοντέλου που έχει δοκιμαστεί, η οποία να πιστοποιεί ότι το μοντέλο αναπτήρα που διατίθεται στην αγορά είναι ασφαλές για τα παιδιά·
            
         
               β)
            
            
               να βεβαιώνουν, κατόπιν αιτήματος, στις αρμόδιες αρχές ότι όλοι οι αναπτήρες κάθε παρτίδας που διατίθεται στην αγορά συμμορφώνονται προς το μοντέλο που έχει δοκιμαστεί, και να παρέχουν, κατόπιν αιτήματος, στις αρχές το υλικό τεκμηρίωσης σχετικά με το πρόγραμμα δοκιμών και ελέγχου που συνοδεύουν την εν λόγω βεβαίωση·
            
         
               γ)
            
            
               να παρακολουθούν συνεχώς τη συμμόρφωση των αναπτήρων που κατασκευάζονται με τις τεχνικές λύσεις που εγκρίνονται με γνώμονα την ασφάλεια των παιδιών, χρησιμοποιώντας κατάλληλες μεθόδους δοκιμής, και να έχουν στη διάθεση των αρμόδιων αρχών τα μητρώα κατασκευής που απαιτούνται για να αποδειχθεί ότι όλοι οι αναπτήρες που κατασκευάστηκαν συμφωνούν προς το μοντέλο που έχει δοκιμαστεί·
            
         
               δ)
            
            
               να τηρούν και να προσκομίζουν στις αρμόδιες αρχές, κατόπιν αιτήματος και αμελλητί, νέα έκθεση σχετικά με τη δοκιμή της ασφάλειας για τα παιδιά σε περίπτωση που γίνουν τυχόν αλλαγές σε μοντέλο αναπτήρα οι οποίες ενδέχεται να αλλοιώνουν την ικανότητα του μοντέλου να ανταποκρίνεται στις απαιτήσεις της παρούσας απόφασης.
            
         2.   Δέκα μήνες μετά την ημερομηνία κοινοποίησης της παρούσας απόφασης, τα κράτη μέλη καλούν τους διανομείς να τηρούν και να προσκομίζουν αμελλητί, κατόπιν αιτήματος, στις αρμόδιες αρχές το υλικό τεκμηρίωσης που απαιτείται για την ταυτοποίηση οποιουδήποτε προσώπου από το οποίο προμηθεύτηκαν τους αναπτήρες τους οποίους διαθέτουν στην αγορά, προκειμένου να εξασφαλίσουν τον εντοπισμό του κατασκευαστή των αναπτήρων σε όλη την αλυσίδα εφοδιασμού.
   3.   Οι αναπτήρες για τους οποίους οι κατασκευαστές και οι διανομείς δεν παρέχουν τα έγγραφα που αναφέρονται στις παραπάνω παραγράφους 1 και 2 εντός της προθεσμίας που ορίζεται από τις αρμόδιες αρχές αποσύρονται από την αγορά.
   Άρθρο 4
   1.   Οι εκθέσεις σχετικά με τη δοκιμή ασφάλειας για τα παιδιά που αναφέρονται στο άρθρο 3 περιλαμβάνουν ιδίως τα ακόλουθα:
   
               α)
            
            
               το όνομα, τη διεύθυνση και τον κύριο τόπο επιχειρηματικής δραστηριότητας του κατασκευαστή, οπουδήποτε είναι εγκατεστημένος, και του εισαγωγέα, εάν οι αναπτήρες εισάγονται·
            
         
               β)
            
            
               πλήρη περιγραφή του αναπτήρα, όπως μέγεθος, σχήμα, βάρος, καύσιμο, χωρητικότητα σε καύσιμο, μηχανισμός ανάφλεξης, μηχανισμοί ασφαλείας για τα παιδιά, σχεδιασμός, τεχνικές λύσεις και άλλα χαρακτηριστικά που καθιστούν τον αναπτήρα ασφαλή για τα παιδιά σύμφωνα με τους ορισμούς και τις απαιτήσεις της παρούσας απόφασης. Ειδικότερα, η περιγραφή αυτή θα περιλαμβάνει λεπτομερή περιγραφή όλων των διαστάσεων, των προδιαγραφών δύναμης ή άλλα χαρακτηριστικά που θα μπορούσαν να επηρεάσουν την ασφάλεια του αναπτήρα για τα παιδιά, συμπεριλαμβανομένων των ανοχών που δίνει ο κατασκευαστής για κάθε χαρακτηριστικό·
            
         
               γ)
            
            
               λεπτομερή περιγραφή των δοκιμών και των αποτελεσμάτων τους, τις ημερομηνίες των δοκιμών, την τοποθεσία διεξαγωγής τους, τα στοιχεία του φορέα που διενήργησε τις δοκιμές και αναλυτικά στοιχεία για τα προσόντα και την ικανότητα του εν λόγω φορέα για τη διενέργεια των σχετικών δοκιμών·
            
         
               δ)
            
            
               τα στοιχεία του τόπου όπου κατασκευάζονται ή κατασκευάστηκαν οι αναπτήρες·
            
         
               ε)
            
            
               τον τόπο όπου τηρείται το υλικό τεκμηρίωσης που απαιτείται δυνάμει της παρούσας απόφασης·
            
         
               στ)
            
            
               στοιχεία της διαπίστευσης ή της αναγνώρισης του φορέα δοκιμής.
            
         2.   Οι εκθέσεις σχετικά με τη δοκιμή ασφάλειας για τα παιδιά που αναφέρονται στο άρθρο 3 καταρτίζονται:
   
               α)
            
            
               είτε από φορείς δοκιμής διαπιστευμένους, καθώς πληρούν τις απαιτήσεις που θεσπίζονται με το πρότυπο EN ISO/IEC 17025:2005 «Γενικές απαιτήσεις για την ικανότητα των εργαστηρίων δοκιμών και διακρίβωσης», από μέλος της διεθνούς ένωσης διαπίστευσης εργαστηρίων (ILAC) για τη διενέργεια δοκιμών σε αναπτήρες σχετικά με το κατά πόσον είναι ασφαλείς για τα παιδιά ή αναγνωρισμένους με άλλο τρόπο προς το σκοπό αυτό από την αρμόδια αρχή κράτους μέλους·
            
         
               β)
            
            
               είτε από φορείς δοκιμής των οποίων οι εκθέσεις σχετικά με τη δοκιμή της ασφάλειας για τα παιδιά γίνονται δεκτές από μία από τις χώρες όπου ισχύουν απαιτήσεις περί ασφάλειας των παιδιών ισοδύναμες με εκείνες που θεσπίζονται με την παρούσα απόφαση.
            
         Για λόγους ενημέρωσης, θα δημοσιευθεί και θα επικαιροποιείται από την Επιτροπή κατάλογος των φορέων που αναφέρονται στα παραπάνω στοιχεία α) και β).
   Άρθρο 5
   Η απαγόρευση που αναφέρεται στο άρθρο 13 παράγραφος 3 της οδηγίας 2001/95/ΕΚ δεν εφαρμόζεται.
   Άρθρο 6
   1.   Τα κράτη μέλη λαμβάνουν τα απαραίτητα μέτρα για τη συμμόρφωση με την παρούσα απόφαση εντός τεσσάρων μηνών από την ημερομηνία κοινοποίησης της παρούσας απόφασης και τα δημοσιεύουν. Ενημερώνουν αμέσως την Επιτροπή σχετικά.
   2.   Η παρούσα απόφαση εφαρμόζεται για δώδεκα μήνες από την ημερομηνία κοινοποίησης της παρούσας απόφασης.
   3.   Βάσει της πείρας που έχει αντληθεί και της προόδου που έχει συντελεστεί ως προς τη θέσπιση μόνιμου μέτρου, η Επιτροπή αποφασίζει κατά πόσον θα επεκτείνει για επιπλέον περιόδους την ισχύ της παρούσας απόφασης, κατά πόσον η απόφαση, ιδίως το άρθρο 1 παράγραφος 1 και παράγραφος 3 και το άρθρο 4, πρέπει να τροποποιηθεί και κατά πόσον πρέπει να αρθεί η αναστολή για την οποία γίνεται λόγος στο άρθρο 5. Ειδικότερα, όσον αφορά το άρθρο 1 παράγραφος 3, η Επιτροπή αποφασίζει κατά πόσον άλλα διεθνή πρότυπα ή εθνικοί κανόνες ή πρότυπα ή άλλες τεχνικές προδιαγραφές, ιδίως προδιαγραφές σχετικά με εναλλακτικές μεθόδους ή κριτήρια για τη θέσπιση ασφαλών για τα παιδιά αναπτήρων, δύνανται να αναγνωρίζονται ως ισοδύναμα με την απαίτηση ασφάλειας για τα παιδιά που θεσπίζεται με την παρούσα απόφαση. Οι αποφάσεις που αναφέρονται στην παρούσα παράγραφο λαμβάνονται υπόψη σύμφωνα με το άρθρο 15 παράγραφος 2 της οδηγίας 2001/95/ΕΚ.
   4.   Στο πλαίσιο των δραστηριοτήτων που αναφέρονται στο άρθρο 10 της οδηγίας 2001/95/ΕΚ για τη γενική ασφάλεια των προϊόντων, η Επιτροπή, πριν από την προθεσμία για την εφαρμογή της παρούσας απόφασης από τα κράτη μέλη, θα καταρτίσει κατευθυντήριες γραμμές με σκοπό να διευκολύνει την πρακτική εφαρμογή της απόφασης.
   Άρθρο 7
   Η παρούσα απόφαση απευθύνεται στα κράτη μέλη.
   
      Βρυξέλλες, 11 Μαΐου 2006.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 11 της 15.1.2002, σ. 4.
   
      (2)  ΕΕ C 100 της 24.4.2004, σ. 20.
   
      (3)  ΕΕ L 171 της 7.7.1999, σ. 12.